তৰালি শৰ্মা

**তৰালি শৰ্মা** (, জন্ম:৪ আগষ্ট, ১৯৭৫) অসমৰ এগৰাকী কণ্ঠশিল্পী আৰু সংগীত পৰিচালক। মূলতঃ শাস্ত্ৰীয় সংগীত আৰু লোক-সংগীতৰ চৰ্চা কৰা তৰালি শৰ্মাই মঞ্জু বৰাৰ অসমীয়া ছবি আকাশীতৰাৰ কথাৰে... নামৰ চিনেমাখনত "কিমতে ভকতি কৰিব..." শীৰ্ষক ঘোষাভাগত কৰা কণ্ঠদানৰ বাবে ২০০৩ চনৰ শ্ৰেষ্ঠ মহিলা নেপথ্য গায়িকাৰ ৰাষ্ট্ৰীয় বঁটা লাভ কৰে।

## প্ৰাৰম্ভিক জীৱন আৰু ব্যক্তিগত জীৱন
তৰালি শৰ্মাৰ জন্ম হয় ১৯৭৫ চনৰ ৪ আগষ্টত। তৰালি শৰ্মাৰ পিতৃ প্ৰভাত শৰ্মা হৈছে অসমৰ এজন পৰিচিত লোক-সংগীতৰ শিল্পী, বাঁহীবাদক আৰু সংগীত পৰিচালক। সেয়ে তৰালি শৰ্মাই সৰুৰে পৰাই সংগীতময় পৰিৱেশত ডাঙৰ-দীঘল হয় আৰু ঘৰতেই সংগীত শিক্ষা লাভ কৰে। তৰালিয়ে তেওঁৰ পিতৃ আৰু ডাঙৰ খুৰাক বশিষ্ঠ দেৱ শৰ্মাক, যি হৈছে বৰপেটা সত্ৰৰ বুঢ়াসত্ৰীয়া, নিজৰ প্ৰেৰণাৰ উৎস ৰূপে বিবেচনা কৰে।

১২ বছৰৰ বয়সতে তৰালিয়ে আকাশবাণী গুৱাহাটী কেন্দ্ৰ এটি অনুষ্ঠানৰ বাবে সংগীত পৰিচালনা কৰে। সেয়াই আছিল তেওঁৰ শিল্পী জীৱনৰ আৰম্ভণি। 

২০০৬ চনৰ ১ ডিচেম্বৰ তাৰিখে তৰালি শৰ্মাই জিণ্টু বৰদলৈৰ লগত বিবাহপাশত আবদ্ধ হয়।

## শিল্পী জীৱন
তৰালিয়ে বৰ্তমানলৈ বহু গীতত কণ্ঠদান কৰাৰ লগতে বিভিন্ন বোলছবি, চুটি ছবি, তথ্যচিত্ৰ, আৰু ধাৰাবাহিকৰ বাবে সংগীত পৰিচালনা কৰিছে। অসমীয়া লোক-সংগীতৰ ওপৰত তেওঁ বিভিন্ন পৰীক্ষা-নিৰীক্ষা কৰি গীতসমূহ ৰচনা কৰে। তেওঁৰ প্ৰথম এলবাম আছিল ‘অভিমান’। 

তৰালি হৈছে আকাশবাণী আৰু দূৰদৰ্শনৰ নিয়মীয়া শিল্পী। ইয়াৰোপৰি তেওঁ হৈছে ভ্ৰাম্যমাণ থিয়েটাৰৰ প্ৰথম মহিলা সংগীত পৰিচালক।

২০০৩ চনত তৰালীয়ে মঞ্জু বৰাৰ অসমীয়া ছবি "আকাশীতৰাৰ কথাৰে..."-ৰ প্ৰথমবাৰৰ বাবে সংগীত পৰিচালনাৰ লগতে গীতত কণ্ঠদানো কৰে। এই ছবিখনত গোৱা এটি ভক্তিমূলক ‘কাকূতি ঘোষা’-ৰ বাবে তেওঁ ২০০৩ চনৰ শ্ৰেষ্ঠ মহিলা নেপথ্য গায়িকাৰ ৰাষ্ট্ৰীয় বঁটা লাভ কৰে। উল্লেখযোগ্য যে এই ঘোষাটোত কোনো বাদ্যযন্ত্ৰৰ সংগীত ব্যৱহাৰ কৰা হোৱা নাছিল। বঁটা প্ৰদানকাৰী জুৰীয়ে এইদৰে লিখিছে: 

২০০৭ চনৰ মাৰ্চত তৰালিয়ে "ৱাইণ্ডচংচ্" নামৰ এক প্ৰযোজনা সংস্থা প্ৰতিষ্ঠা কৰে। তেওঁলোকৰ প্ৰথম প্ৰযোজনা আছিল প্ৰভাত শৰ্মাৰ বাঁহীবাদনৰ এলবাম "পিচ অফ লাইফ"। তাৰ পাছতেই ২০০৮ চনত প্ৰযোজনা কৰে তৰালিৰ একক আধুনিক গীতৰ এলবাম "মুকলি"। ২০১২ চনত মুক্তি পায় তৰালি শৰ্মাৰ এলবাম ‘হেঙুলীয়া'৷

## সংগীতপঞ্জী
### সংগীত পৰিচালনা

*আকাশীতৰাৰ কথাৰে... (বোলছবি, ২০০৩)
*লাজ (বোলছবি, ২০০৪)
*যাত্ৰা, দা পাচেজ (বোলছবি, ২০০৪)
*অভিযাত্ৰী (জীৱনীমূলক ছবি, ২০০৫)
*লেটচ্ ডাঞ্চ (আবহ সংগীত পৰিচালনা; বোলছবি, ২০০৯) 
*এজনী জাপানী ছোৱালী (টেলিফ্লিম)
*পোহৰ (টেলিফ্লিম)
*অৰাষ্ঠ অৱস্থান (টেলিচিৰিজ)

*জীৱন আৰু সংগত (টেলিচিৰিজ)
*পাৰ্বতী (টেলিচিৰিজ)
*মা (টেলিচিৰিজ)
*তাল দবা শংখ বাজেও অসংখ্যাত (তথ্যচিত্ৰ)
*জ্যোতিৰ্গময়: লিড মি টু দা লাইট (তথ্যচিত্ৰ, ২০০৫)
*হোৱাটেভাৰ! (তথ্যচিত্ৰ, ২০০৬) 
*বৰনদী ভটিয়ায়

### এলবাম: সংগীত পৰিচালনা আৰু কণ্ঠদান

*তোমাৰ মৰমৰ কোন (একক আধুনিক গীতৰ এলবাম, ২০০৩)
*অভিসাৰী প্ৰিয়া (বিভিন্ন ভাৰতীয় ৰাগৰ গীত, ২০০৩)
*সোণজনী (বিহুনাম)
*শংকৰ মাধৱ (টোকাৰী গীত, ২০০৩)
*স্নেহ (ভক্তিমূলক গীত, ২০০৪)
*পোহৰ (ভক্তিমূলক গীত, ২০০৪)

*তৰালি (একক আধুনিক গীতৰ এলবাম, ২০০৫)
*বৰগীত (বৰগীতৰ এলবাম)
*পাৰবীন চুলতানাৰ গীত
*মুকলি (একক আধুনিক গীতৰ এলবাম, ২০০৮)
*হেঙুলীয়া (একক আধুনিক গীতৰ এলবাম, ২০১২)

## বঁটা
*শ্ৰেষ্ঠ মহিলা নেপথ্য গায়িকাৰ ৰাষ্ট্ৰীয় বঁটা ২০০৩: ৰজত কমল - "আকাশীতৰাৰ কথাৰে..."-ত ঘোষা এটাত কৰা কণ্ঠদানৰ বাবে
*শ্ৰেষ্ঠ মহিলা কণ্ঠশিল্পী: বিগ অসমীয়া মিউজিক এৱাৰ্ড ২০১০ - কহিনুৰ থিয়েটাৰৰ গীত "চিনাকি অচিনাকি"-ৰ বাবে
*ৰেনেছাঁ অসম বঁটা ২০১২

## তথ্যসূত্ৰ

## বহিঃসংযোগ
*
*তৰালি শৰ্মাৰ সাংগিতীক কাৰ্য 

শ্ৰেণী:অসমৰ সঙ্গীত পৰিচালক
শ্ৰেণী:অসমৰ কণ্ঠশিল্পী
শ্ৰেণী:শ্ৰেষ্ঠ মহিলা নেপথ্য কণ্ঠশিল্পীৰ ৰাষ্ট্ৰীয় চলচ্চিত্ৰ বঁটা বিজয়ী